HU Az Európai Unió Hivatalos Lapja C 170/10

Értesítés a többek között Oroszországból származó kálium-klorid behozatalára alkalmazandó dömpingellenes intézkedések részleges időközi felülvizsgálatának megindításáról

2011/C 170/07

Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet (1) (a továbbiakban: alaprendelet) 11. cikkének (3) bekezdése alapján az Európai Bizottsághoz (a továbbiakban: Bizottság) részleges időközi felülvizsgálat iránti kérelmet nyújtottak be.

1. Felülvizsgálati kérelem

A kérelmet az Oroszországból származó kálium-klorid két exportáló gyártója, a JSC Uralkali és a JSC Silvinit (a továbbiakban: kérelmezők) nyújtotta be.

A kérelem az intézkedések formájának és szintjének a kérelmezők tekintetében történő kivizsgálására korlátozódik, figyelembe véve a kérelmezők új vállalati struktúráját.

2. A termék

A felülvizsgálat tárgyát képező termékek az Oroszországból származó, jelenleg a 3104 20 10, 3104 20 50, 3104 20 90 KN-kód alá besorolt kálium-klorid, valamint az ex 3105 20 00, ex 3105 60 00, ex 3105 90 91 és ex 3105 90 99 KN-kód alá besorolt különleges keverékek (azaz kiegészítő trágyázóelemeket tartalmazó kálium-klorid, melynek K2O-ben mért káliumtartalma legalább 35 tömegszázalék, de legfeljebb 62 tömegszázalék, szárazanyagra számítva) (a továbbiakban: érintett termék).

3. A meglévő intézkedések

A jelenleg hatályos intézkedés az 1050/2006/EK tanácsi rendelettel (2) a többek között Oroszországból származó kálium-klorid behozatalára kivetett végleges dömpingellenes vám, valamint a 2006. augusztus 8-i 2006/557/EK bizottsági határozattal (3) módosított 2005/802/EK bizottsági határozatban (4) szereplő, a JSC Silvinittől és a JSC Uralkalitól elfogadott kötelezettségvállalások.

4. A felülvizsgálat indokai

A 11. cikk (3) bekezdése alapján benyújtott kérelem a kérelmezők által szolgáltatott azon prima facie bizonyítékon alapul, hogy a dömpinget illetően a meglévő intézkedésekhez vezető körülmények megváltoztak, és ezek a változások tartósnak bizonyulnak.

A kérelmezők által szolgáltatott prima facie bizonyítékok azt mutatják, hogy 2011. május 17-én az Uralkali JSC magába olvasztotta a Silvinit JSC-t, így ez utóbbi megszűnt önálló jogi személyként létezni. Ennek alapján úgy tűnik, hogy nem helyénvaló a továbbiakban is alkalmazni a Silvinit JSC-re és az Uralkali JSC-re a hatályban lévő egyedi intézkedéseket, hanem felülvizsgálatot kell indítani abból a célból, hogy egyetlen intézkedést határozzanak meg az új közös vállalatra.

5. A dömping megállapítására irányuló eljárás

a) Általános háttér

Minthogy a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre részleges időközi felülvizsgálat megindításához, a Bizottság az alaprendelet 11. cikkének (3) bekezdése alapján vizsgálatot indít.

A vizsgálat célja annak megállapítása, hogy a Silvinit JSC és az Uralkali JSC tekintetében szükséges-e a meglévő intézkedések fenntartása, megszüntetése vagy módosítása, figyelembe véve az új vállalati struktúrát. Ezt a vizsgálatot a meglévő intézkedések elrendeléséhez vezető vizsgálat során összegyűjtött adatok alapján fogják elvégezni.

Ha megállapításra kerül, hogy az e vizsgálatban érintett vállalatok esetében az új vállalati struktúra miatt az intézkedéseket meg kell szüntetni vagy módosítani kell, szükségessé válhat az érintett termék más exportáló gyártók általi behozatalára jelenleg alkalmazandó, az 1050/2006/EK tanácsi rendelet 3. cikke (2) bekezdésében meghatározott vámtétel módosítása.

b) Információgyűjtés és meghallgatások

A Bizottság felkéri az érdekelt feleket, hogy ismertessék álláspontjukat, szolgáltassanak információkat, és állításaikat támasszák alá bizonyítékokkal. Ezen információknak és az ezeket alátámasztó bizonyítékoknak a 6. a) pontban megállapított határidőn belül kell beérkezniük a Bizottsághoz.

A Bizottság meghallgathatja továbbá az érdekelt feleket, amennyiben olyan kérelmet nyújtanak be, amelyből kitűnik, hogy meghallgatásukat különleges okok indokolják. E kérelmet a 6. pont b) alpontjában megállapított határidőn belül kell benyújtani.

6. Határidők

a) Jelentkezés, információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, a feleknek – eltérő rendelkezés hiányában – az ezen értesítésnek az Európai Unió Hivatalos Lapjában való közzétételét követő 37 napon belül jelentkezniük kell a Bizottságnál, ki kell fejteniük álláspontjukat, illetve a Bizottság rendelkezésére kell bocsátaniuk a birtokukban lévő információkat. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha a felek a fent említett határidőn belül jelentkeznek a Bizottságnál.

b) Meghallgatások

Az érdekelt felek ugyanezen 37 napos határidőn belül kérhetik a Bizottság előtti meghallgatásukat is.

7. Írásbeli beadványok, levelek

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formában), melyen fel kell tüntetniük nevüket, címüket, e-mail címüket, telefon- és faxszámukat. Az érdekelt felek valamennyi bizalmas írásos beadványát „Limited” (5) (Korlátozott hozzáférés) jelöléssel kell ellátni; az alaprendelet 19. cikke (2) bekezdésének megfelelően ezekhez nem bizalmas jellegű változatot is rendelkezésre kell bocsátani, amelyet „For inspection by interested parties” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission Directorate-General for Trade Directorate H Iroda: N105 04/092 1049 Bruxelles/Brussel BELGIQUE/BELGIË Fax +32 22956505

8. Az együttműködés hiánya

Abban az esetben, ha az érdekelt felek valamelyike megtagadja az információkhoz való hozzáférést, vagy nem szolgáltat információkat határidőn belül, illetve ha a vizsgálatot jelentősen hátráltatja, az alaprendelet 18. cikkével összhangban megerősítő vagy nemleges megállapítások tehetők a rendelkezésre álló tények alapján.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezeket az információkat figyelmen kívül kell hagyni, és az alaprendelet 18. cikkének megfelelően a rendelkezésre álló tényekre lehet támaszkodni. Ha valamelyik érdekelt fél nem, vagy csak részben működik együtt, és ezért a rendelkezésre álló tények felhasználására kerül sor, az eredmény kedvezőtlenebb lehet e fél számára, mintha együttműködött volna.

9. A vizsgálat ütemterve

A vizsgálat az alaprendelet 11. cikke (5) bekezdésének megfelelően ezen értesítésnek az Európai Unió Hivatalos Lapjában való közzétételétől számított 15 hónapon belül lezárul.

10. Személyes adatok feldolgozása

A Bizottság felhívja a figyelmet arra, hogy a vizsgálat során gyűjtött valamennyi személyes adatot a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK európai parlamenti és tanácsi rendeletnek (6) megfelelően fogja kezelni.

11. Meghallgató tisztviselő

A Bizottság felhívja továbbá a figyelmet arra, hogy ha az érdekelt felek úgy ítélik meg, hogy védelemhez való joguk gyakorlása során nehézségekbe ütköznek, kérhetik a Kereskedelmi Főigazgatóság meghallgató tisztviselőjének közbenjárását. A meghallgató tisztviselő összekötő szerepet tölt be az érdekelt felek és a Bizottság szolgálatai között: az eljárás során szükség esetén közvetít az érdekeik védelmét érintő eljárási kérdésekben, különös tekintettel az aktához való hozzáférésre, az adatok bizalmas kezelésére, a határidők meghosszabbítására, valamint az írásban és/vagy szóban kifejtett álláspontok kezelésére. További információk, valamint a meghallgató tisztviselő elérhetősége és weboldala a Kereskedelmi Főigazgatóság webhelyén található (http://ec.europa.eu/trade).

(1) HL L 343., 2009.12.22., 51. o.

(2) HL L 191., 2006.7.12., 1. o.

(3) HL L 218., 2006.8.9., 22. o.

(4) HL L 302., 2005.11.19., 79. o.

(5) Ez azt jelenti, hogy a dokumentum csak belső használatra szolgál. A dokumentumnak az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelmet kell biztosítani. Az alaprendelet 19. cikke és az 1994. évi GATT VI. cikkének végrehajtásáról szóló WTO-egyezmény (dömpingellenes megállapodás) 6. cikke szerint bizalmas dokumentumnak minősül.

(6) HL L 8., 2001.1.12., 1. o.